АҞӘА, нанҳәа 27 - Sputnik. 30-ҩык раҟара ауааԥсыра еизеит Лабра ақыҭа ахада Арутиун Мелкониан иҩны аԥхьа ақыҭаҟынтәи узго амҩа аадыртырц адҵа ҟаҵо, абри атәы ааицҳауеит Sputnik акорреспондент аҭыԥ аҟынтәи.
Ақыҭауаа агәра ргаӡом рқыҭаҿы акоронавирустә инфекциа рқыҭаҿы изыхьыз аӡә дыҟоуп ҳәа. Дара агәынамӡара аадырԥшуеит рқыҭа акарантин ҳәа иахьадыркыз, аха ахәшәқәа, ахыхьчагатә хархәагақәа, фатәыла-жәтәыла аӡәгьы иахьеиқәимыршәаз.
Ауааԥсыра драцәажәаразы ҭыԥ аҿы днеит Очамчыра араион ахада и.н. Станислав Амҷба. Иаргьы Арутин Мелкониангьы аҭагылазаашьа ахҳәаа аҭара мап ацәыркит.
Нанҳәа 25 рзы агәабзиарахьчара аминистрра адырра ҟанаҵеит акоронавирус ззышьақәыргылаз Лабра ақыҭанхаҩы иԥсҭазаара дшалҵыз нанҳәа 23 рзы. Аҵыхәтәантәи аамҭазы ари хәынтәуп ақыҭаҿы акоронавирус ауаа ирзышьақәдыргылоижьҭеи. Аԥсны агәабзиарахьчара аминистрреи Асанитартә епидемиологиатә станциеи Лабра ақыҭан 14-мштәи акарантин аларгалеит, иагьазгәарҭеит ақыҭауаа рыхәҭак акоронавирус рылоу ирыламу агәаҭаразы атестқәа шырзыҟаҵоу.
Иара убас шәаԥхьар ҟалоит: